Projektas



**ROKIŠKIO RAJONO SAVIVALDYBĖS TARYBA**

**SPRENDIMAS**

**DĖL ROKIŠKIO RAJONO SAVIVALDYBĖS VISUOMENĖS SVEIKATOS RĖMIMO SPECIALIOSIOS PROGRAMOS PROJEKTŲ RENGIMO, FINANSAVIMO IR ĮGYVENDINIMO TVARKOS APRAŠO PATVIRTINIMO**

2023 m. kovo 31 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 18 punktu, Lietuvos Respublikos sveikatos sistemos įstatymo 41 straipsniu, 63 straipsnio 5 punktu, Rokiškio rajono savivaldybės tarybos 2022 m. gegužės 27 d. sprendimo Nr. TS-142 „Dėl Rokiškio rajono savivaldybės biudžeto sudarymo, vykdymo ir atskaitomybės tvarkos aprašo patvirtinimo“ 64 punktu, Rokiškio rajono savivaldybės taryba nusprendžia:

1. Patvirtinti Rokiškio rajono savivaldybės visuomenės sveikatos rėmimo specialiosios programos projektų rengimo, finansavimo ir įgyvendinimo tvarkos aprašą (pridedama).

2. Skelbti šį sprendimą Teisės aktų registre ir savivaldybės tinklalapyje.

Savivaldybės meras Ramūnas Godeliauskas

Evelina Grėbliauskienė

Dalia Zibolienė

PATVIRTINTA

Rokiškio rajono savivaldybės tarybos

2023 m. kovo 31 d. sprendimu Nr. TS-

**ROKIŠKIO RAJONO SAVIVALDYBĖS VISUOMENĖS SVEIKATOS RĖMIMO SPECIALIOSIOS PROGRAMOS PROJEKTŲ RENGIMO, FINANSAVIMO IR ĮGYVENDINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Rokiškio rajono savivaldybės visuomenės sveikatos rėmimo specialiosios programos projektų rengimo, finansavimo ir įgyvendinimo tvarkos aprašas (toliau – Aprašas) reglamentuoja Rokiškio rajono savivaldybės visuomenės sveikatos rėmimo specialiosios programos (toliau – Specialioji programa) sveikatos projektų paraiškų pateikimą, priėmimą, atranką, vertinimą, viešinimą, sutarčių sudarymą, lėšų apskaitos vykdymo kontrolę.

2. Specialiosios programos paskirtis – plėtoti visumą organizacinių, socialinių ir sveikatingumo priemonių, padedančių vykdyti ligų ir traumų profilaktiką, išsaugoti ir stiprinti visuomenės sveikatą, kaupti ir skleisti žinias apie sveikatą, skatinti bendruomenės sveikatingumą, dalyvavimą propaguojant sveiką gyvenseną, sveikatos stiprinimą, siekiant pagerinti gyventojų sveikatą ir gyvenimo kokybę.

3. Specialioji programa rengiama atsižvelgiant į Lietuvos sveikatos programoje numatytas sveikatinimo veiklos kryptis, Nacionalinės sveikatos tarybos, Sveikatos apsaugos ministerijos rekomendacijas, Rokiškio rajono savivaldybės visuomenės sveikatos stebėsenos ataskaitos rezultatus ir kitus teisės aktus.

4. Specialiosios programos prioritetines kryptis kasmet nustato savivaldybės Bendruomenės sveikatos taryba (toliau – Bendruomenės sveikatos taryba), įsakymu tvirtina – savivaldybės administracijos direktorius.

5. Specialioji programa, jos metinė ataskaita ir kiti su programos įgyvendinimu susiję dokumentai viešinami savivaldybės interneto svetainėje [www.rokiskis.lt](http://www.rokiskis.lt).

6. Aprašą tvirtina, keičia ir papildo Rokiškio rajono savivaldybės taryba.

**II SKYRIUS**

**SPECIALIOSIOS PROGRAMOS LĖŠOS**

7. Programos priemonės yra finansuojamos Savivaldybės visuomenės sveikatos rėmimo specialiosios programos lėšomis.

8. Specialiosios programos finansavimo šaltiniai:

8.1. savivaldybės biudžeto asignavimai;

8.2. 20 proc. Savivaldybės aplinkos apsaugos rėmimo specialiosios programos lėšų;

8.3. savanoriškos fizinių ir juridinių asmenų įmokos;

8.4. kitos teisėtai gautos lėšos.

**III SKYRIUS**

**SPECIALIOSIOS PROGRAMOS PROJEKTŲ PRIEMONIŲ FINANSAVIMO TVARKA**

9. Maksimali Specialiosios programos vieno projekto veikloms įgyvendinti skiriama suma negali viršyti 5 000,00 (penki tūkstančiai) Eur, išskyrus atvejus, kai Bendruomenės sveikatos taryba nusprendžia padidinti sumą, atsižvelgdama į nenumatytas situacijas sveikatos srityje, rajono gyventojų poreikius, pokyčius sveikatos politikoje, įvertindama išskirtinę projekto svarbą Rokiškio rajono gyventojams arba profilaktinių priemonių įsigijimo būtinybę Lietuvoje paskelbus ekstremalią situaciją.

10. Specialiosios programos lėšomis finansuojami tie projektai, kurių tikslai, uždaviniai ir veiklos susijusios su visuomenės sveikata, sveikatos išsaugojimu, profilaktika, sveikos gyvensenos ugdymu, stiprinimu, stebėjimu, aplinkos kokybės užtikrinimu, sveikos aplinkos sauga, prevencinėmis priemonėmis ir sveikatos sauga.

11. Tinkamos finansuoti išlaidų kategorijos:

11.1. samdomų darbuotojų (lektorių) paskaitų, jų vedamų praktinių užsiėmimų, seminarų, konsultacijų apmokėjimas, bet ne daugiau kaip 60 Eur už 1 val.;

11.2. higienos, medicininių, asmens apsaugos priemonių, narkotinių ar kitų psichotropinių medžiagų nustatymo testų, infekcinių ligų ir kitų susirgimų tyrimo testų, dezinfekcinių ir deratizacinių medžiagų įsigijimas, vakcinų įsigijimo ir vakcinacijos paslaugų apmokėjimas;

11.3. projekto įgyvendinimui būtinų įrenginių (jei būtina - įrenginių projektavimo, montavimo paslaugų) sveikatinimo inventoriaus, kanceliarinių prekių, prizų, suvenyrų įsigijimas;

11.4. sveikatinimo stovyklų organizavimas;

11.5. transporto išlaidų (nuoma, kuras, bilietai) kompensavimas;

11.6. kitos, tiesiogiai su projekto įgyvendinimu susijusios, išlaidos, kurios negali viršyti daugiau 10 proc. projekto vertės;

11.7. projektai, kurie nėra finansuojami iš kitų programų.

12. Nefinansuojamos išlaidų kategorijos:

12.1. asmens sveikatos priežiūros paslaugos, už kurias yra apmokama iš privalomojo sveikatos draudimo fondo biudžeto lėšų; valstybės lėšomis finansuojamos visuomenės sveikatos paslaugos;

12.2. draudimas, lizingas, išperkamoji nuoma; piniginiai prizai; komandiruotės;

12.3. su visuomenės sveikata nesusijusios laisvalaikio užimtumo veiklų išlaidos;

12.4. pastatų (patalpų) rekonstrukcija, kapitalinis remontas;

12.5. transporto priemonių remontas ir eksploatacinių (išskyrus kuro ir nuomos) išlaidų apmokėjimas;

12.6. pareiškėjui nuosavybės teise priklausančių patalpų nuomos išlaidos;

12.7. išlaidos, skirtos kasdienei įstaigos veiklai, organizacijos veiklai apmokėti;

12.8. kitos, tiesiogiai su projekto įgyvendinimu nesusijusios, išlaidos.

13. Esant būtinybei, projekto/priemonės lėšos gali būti perkeliamos iš vienos biudžeto eilutės į kitą, bet ne daugiau kaip 30 proc. biudžeto eilutės vertės. Dėl lėšų perkėlimo projekto/priemonės vykdytojas su motyvuotu prašymu raštu kreipiasi į Socialinės paramos ir sveikatos skyriaus (toliau – Skyrius) vyriausią specialistą (toliau – Specialistas), atsakingą už programos vykdymą.

14. Bendruomenės sveikatos taryba atsiradusioms sveikatos srityje nenumatytoms problemoms spręsti gali skirti Specialiosios programos lėšų ne konkurso būdu, ne daugiau kaip 50 proc. Specialiosios programos lėšų likučio ataskaitinių biudžetinių metų pradžioje. Bendruomenės sveikatos taryba, gavusi prašymą su jame išdėstyta konkrečia problema iš biudžetinės ar viešosios įstaigos, asociacijos, bendruomenės, nevyriausybinės organizacijos, posėdyje svarsto klausimą dėl lėšų skyrimo susidariusiai neatidėliotinai situacijai spręsti. Lėšos skiriamos administracijos direktoriaus įsakymu.

15. Specialiosios programos lėšos, nepanaudotos einamaisiais biudžetiniais metais, lieka Specialiosios programos sąskaitoje ir naudojamos kitais metais.

**IV SKYRIUS**

**PARAIŠKŲ PRIĖMIMO SKELBIMAS, PATEIKIMAS IR PRIĖMIMAS**

16. Specialiosios programos projektų paraiškas gali teikti biudžetinės ir viešosios įstaigos, asociacijos, bendruomenės, nevyriausybinės organizacijos, kiti juridiniai asmenys, veikiantys pagal Lietuvos Respublikoje galiojančius įstatymus.

17. Specialiosios programos remiamos priemonės gali būti skiriamos tik Rokiškio rajono gyventojams.

18. Pranešimas apie specialiosios programos projektų konkursą ir paraiškų priėmimą skelbiamas savivaldybės interneto svetainėje [www.rokiskis.lt](http://www.rokiskis.lt).

19. Paraiškos 1 egzempliorius (pagal nustatytą formą (1 priedas), susitarimai ar sutartys su projekto vykdymo partneriais, rekomendacijos, komerciniai pasiūlymai, organizacijos įstatai, registracijos pažymėjimas, protokolų išrašai ar kiti su projekto įgyvendinimu susieti dokumentai, turi būti pateikiami vienu iš šių būdų: įteikiami asmeniškai Specialistui, siunčiami elektroniniu paštu savivaldybe@rokiskis.lt, įteikiami per kurjerį, registruotu laišku adresu: Respublikos g. 94, LT-42136, Rokiškis, (ant voko turi būti žyma „Visuomenės sveikatos rėmimo specialioji programa“). Paraiškos dokumentai vienu laišku gali būti pateikiami naudojant specialias didelės apimties byloms siųsti pritaikytas programas ir (ar) mainavietes internete, pasirašomi elektroniniu parašu.

20. Paraiška ir visi prie jos pridėti dokumentai turi būti pateikti lietuvių kalba. Paraišką turi pasirašyti projekto vadovas ir projektą teikiančios įstaigos vadovas ar jo įgaliotas asmuo.

21. Vienas pareiškėjas gali teikti tik po vieną paraišką Sveikatos programoje numatytiems prioritetams įgyvendinti.

22. Specialistas, koordinuojantis Specialiąją programą, paraiškų pateikimo laikotarpiu žodžiu, telefonu ir elektroniniu paštu konsultuoja visais paraiškų pateikimo klausimais.

**V SKYRIUS**

**PARAIŠKŲ ATRANKA IR VERTINIMAS**

23. Paraiškas vertina administracijos direktoriaus įsakymu sudaryta Rokiškio rajono savivaldybės visuomenės sveikatos rėmimo specialiosios programos projektų vertinimo komisija (toliau – Komisija) pagal nustatytas prioritetines kryptis, vadovaujantis projekto vertinimo anketa (2 priedas).

24. Komisija sudaroma iš septynių Administracijos direktoriaus paskirtų kompetentingų, patirties paraiškų/projektų vertinime turinčių savivaldybės administracijos specialistų. Administracijos direktorius turi teise savo įsakymu paskirti Komisijos pirmininką, panaikinti Komisiją ar keisti jos sudėtį. Komisijos sekretorius renkamas pirmojo posėdžio metu iš esamų komisijos narių. Vertinimo komisijos narių sąrašas skelbiamas savivaldybės interneto svetainėje www.rokiskis.lt.

25. Komisijos darbo forma yra posėdžiai. Komisijos darbą organizuoja komisijos pirmininkas. Posėdžiai yra teisėti, kai juose dalyvauja daugiau kaip pusė narių. Pirmasis komisijos posėdis sušaukiamas ne vėliau kaip per 10 darbo dienų nuo paskutinės paraiškų pateikimo konkursui dienos. Prieš pradėdami vertinti paraiškas Komisijos nariai turi užpildyti bei pasirašyti Nešališkumo deklaraciją (5 priedas) ir Konfidencialumo pasižadėjimą (6 priedas), kurie pridedami prie pirmojo Komisijos posėdžio protokolo.

26. Vertinimo komisijos nutarimai įforminami protokolu, kurį pasirašo Vertinimo komisijos pirmininkas ir sekretorius. Posėdžius protokoluoja Vertinimo komisijos sekretorius.

27. Paraiškos vertinamos ne ilgiau kaip 30 kalendorinių dienų nuo paskutinės paraiškų pateikimo konkursui dienos.

28. Kiekvieną paraišką vertina ne mažiau kaip 3 Komisijos nariai ir pateikia išvadą (2 priedas). Maksimalus balų skaičius yra 30. Jei paraiška įvertinta 17balų imtinai, tai ji nefinansuojama. Jei paraiška įvertinama 18–24 balų, siūlomas dalinis finansavimas, jei įvertinama 25 –30 balų, siūloma ją finansuoti maksimaliai.

29. Paraiškos nevertinamos, jei pareiškėjaineatsiskaitę už anksčiau programoms vykdyti skirtų lėšų panaudojimą nustatyta tvarka arba gautos lėšos panaudotos ne pagal paskirtį, taip pat nevykdė kitų sutartinių įsipareigojimų.

30. Jei Komisija nusprendžia, kad pildant paraišką padarytos klaidos nėra esminės, paraišką teikėjas gali ištaisyti klaidas pagal nurodytas pastabas iki nurodyto termino.

31. Komisijos narys privalo nusišalinti nuo paraiškos vertinimo šiais atvejais:

31.1. narys priklauso ar dirba projekto paraišką pateikusiai visuomeninei organizacijai, biudžetinei ar viešajai įstaigai, nevyriausybinei organizacijai ar kitokiai įstaigai, veikiančiai sveikatinimo srityje ir teikiančios sveikatinimo paslaugas;

31.2. narys dalyvauja paraišką pateikusios organizacijos valdymo organų veikloje;

31.3. narys yra įtrauktas į projekto, kuris yra vertinimo stadijos, vykdymo procesą;

31.4. narys gali nesuderinti viešųjų ir privačių interesų, būti šališkas.

32. Komisija svarstymo metu paraiškos teikėjui turi teisę siūlyti neskirti lėšų arba skirti mažesnę už prašomą lėšų sumą, jeigu:

32.1. pareiškėjas, anksčiau vykdęs pateiktą projektą/priemonę, nesugebėjo panaudoti skirtų lėšų;

32.2. pagal faktinį turimų lėšų kiekį nėra galimybių visiems pareiškėjams skirti visą prašomą sumą;

32.3. paraiškoje numatyta veikla yra susijusi su tiesiogine (įprastine) pareiškėjo veikla arba siūlomą veiklą jau atlieka kita institucija.

33. Jei priemonei skiriama mažesnė suma nei nurodyta paraiškoje, paraišką pateikusi įstaiga ar organizacija turi teisę sumažinti priemonės įgyvendinimo darbų apimtį, tačiau neturi teisės keisti paraiškoje nurodytų tikslų ir veiklos turinio. Gavus mažesnį finansavimą nei nurodyta paraiškoje, pareiškėjas kartu su Sutartimi bei sąmata, savivaldybės administracijai pateikia patikslintą lėšų panaudojimo suvestinę pagal Tvarkos aprašo 4 priedą.

34. Bendruomenės sveikatos taryba, atsižvelgdama į Komisijos paraiškų vertinimo rezultatus, priima sprendimą dėl priemonių (projektų) finansavimo teikimo tvirtinti savivaldybės administracijos direktoriui.

35. Lėšos projektams finansuoti tvirtinamos savivaldybės administracijos direktoriaus įsakymu, atsižvelgiant į Rokiškio rajono savivaldybės Bendruomenės sveikatos tarybos sprendimo protokolą. Savivaldybės administracijos direktoriaus įsakyme dėl priemonių (projektų) finansavimo, nurodomos finansuojamos priemonės (projektai), jų vykdytojai ir skiriamos lėšos priemonėms (projektams) vykdyti.

36. Specialistas per 10 darbo dienų nuo pasirašyto Administracijos direktoriaus įsakymo dėl lėšų skyrimo Specialiosios programos projektų/priemonių rėmimo paraiškų atrankos konkurse atrinktiems projektams/priemonėms, raštu arba elektroniniu paštu informuoja pareiškėją apie priimtą sprendimą.

**VI SKYRIUS**

**SUTARČIŲ SUDARYMAS**

37. Administracijos direktorius per 30 kalendorinių dienų nuo savivaldybės administracijos direktoriaus priimto įsakymo dėl lėšų skyrimo Specialiosios programos projektų vykdytojams įsigaliojimo dienos su pareiškėju sudaro savivaldybės administracijos direktoriaus tvirtinamą savivaldybės biudžeto lėšų naudojimo sutartį (toliau – Sutartis).

38. Jei pareiškėjas per 30 kalendorinių dienų nuo minėto įsakymo įsigaliojimo dienos nepasirašo Sutarties, finansavimas neskiriamas.

39. Informacija apie atrinktus finansuoti projektus skelbiama savivaldybės interneto svetainėje [www.rokiskis.lt](http://www.rokiskis.lt).

**VII SKYRIUS**

**SPECIALIOSIOS PROGRAMOS ATSKAITOMYBĖ IR KONTROLĖ**

40. Įvykdžius projektą, projekto vadovas Specialistui teikia veiklos ataskaitą, ne vėliau kaip iki einamųjų metų gruodžio 31 d. pagal Aprašo 3 priedą. Kartu su šia ataskaita yra teikiamos ir finansinės ataskaitos bei išlaidas patvirtinančių dokumentų kopijos.

41. Už projekto lėšų tinkamą panaudojimą, darbų apimčių ir kokybinių parametrų įvykdymą, dalykinės ir finansinės ataskaitų pateikimą atsako paraišką teikiančios projekto įstaigos vadovas.

42. Projekto priemonių įgyvendinimą pagal savo kompetenciją kontroliuoja Skyrius.

43. Specialiosios programos priemonių vykdytojai už Specialiosios programos lėšų panaudojimą atsiskaito sutartyse nustatyta tvarka ir terminais. Rokiškio rajono savivaldybės administracija, pripažinusi, kad projekto vykdytojas panaudoja lėšas ne pagal paskirtį ir priėmusi sprendimą dėl lėšų grąžinimo, apie tai raštu informuoja projekto vykdytoją ir nurodo lėšų grąžinimo būdus bei terminus.

44. Finansavimo gavėjai privalo viešinti informaciją, susijusią su savivaldybės lėšomis finansuojamo projekto vykdymu (per žiniasklaidos priemones, interneto svetaines, socialinius tinklus*,* leidinius ir pan.).

45. Specialiosios programos priemonių vykdymo ataskaita kasmet tvirtinama savivaldybės taryboje ir pateikiama Higienos institutui teisės aktų nustatyta tvarka. Ataskaita viešinama savivaldybės interneto svetainėje www.rokiskis.lt.

46. Specialiosios programos lėšų apskaitą tvarko savivaldybės administracijos Centralizuotos buhalterinės apskaitos skyrius.

47. Specialiosios programos lėšų naudojimą išlaidų sąmatoje nurodytiems tikslams kontroliuoja Skyrius.

48. Per metus nepanaudotos, panaudotos ne pagal paskirtį Programos lėšos, gautos iš savivaldybės biudžeto, grąžinamos į savivaldybės biudžetą iki einamųjų metų gruodžio 31 d.

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO RAJONO SAVIVALDYBĖS VISUOMENĖS SVEIKATOS RĖMIMO SPECIALIOSIOS PROGRAMOS PROJEKTŲ RENGIMO, FINANSAVIMO IR ĮGYVENDINIMO TVARKOS APRAŠO PATVIRTINIMO“ AIŠKINAMASIS RAŠTAS**

**Parengto sprendimo projekto tikslai ir uždaviniai.**

Sprendimo projekto tikslas – patvirtinti naujos redakcijos Rokiškio rajono savivaldybės visuomenės sveikatos rėmimo specialiosios programos projektų rengimo, finansavimo ir įgyvendinimo tvarkos aprašą.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos sveikatos sistemos įstatymas, Rokiškio rajono savivaldybės tarybos 2022 m. gegužės 27 d. sprendimas Nr. TS-142 „Dėl Rokiškio rajono savivaldybės biudžeto sudarymo, vykdymo ir atskaitomybės tvarkos aprašo patvirtinimo“.

**Sprendimo projekto esmė.**

Anksčiau Rokiškio rajono savivaldybės visuomenės sveikatos rėmimo specialiosios programos projektų rengimo, finansavimo ir įgyvendinimo tvarkos aprašą (toliau – Aprašas) reglamentavo Rokiškio rajono savivaldybės administracijos direktoriaus 2022 m. kovo 9 d. įsakymu Nr. AV-238 „Dėl Rokiškio rajono savivaldybės visuomenės sveikatos rėmimo specialiosios programos projektų rengimo, finansavimo ir įgyvendinimo tvarkos aprašo patvirtinimo“ patvirtintas tvarkos aprašas. Pagal Rokiškio rajono savivaldybės biudžeto sudarymo, vykdymo ir atskaitomybės tvarkos aprašo 64 punktą „Tikslinės paskirties lėšų naudojimo aprašus tvirtina Savivaldybės taryba“.

Teikiamo aprašo nauja redakcija buvo apsvarstyta Bendruomenės sveikatos tarybos posėdyje 2023 m. vasario 23 d. ir parengta atsižvelgiant į Bendruomenės sveikatos tarybos rekomendacijas ir pasiūlymus. Detalizuoti vertinimo kriterijai 2 priede, efektyvinant Rokiškio rajono savivaldybės bendruomenės sveikatos tarybos narių ir Komisijos narių vertinančių pateiktas projektų paraiškas darbą bei įnešančius daugiau aiškumo. Įtraukta nauja nuostata, kad Bendruomenės sveikatos taryba atsiradusioms sveikatos srityje nenumatytoms problemoms spręsti gali skirti Specialiosios programos lėšų ne konkurso būdu, ne daugiau kaip 50 proc. Specialiosios programos lėšų likučio ataskaitinių biudžetinių metų pradžioje. Bendruomenės sveikatos taryba, gavusi prašymą su jame išdėstyta konkrečia problema iš biudžetinės ar viešosios įstaigos, asociacijos, bendruomenės, nevyriausybinės organizacijos, posėdyje svarsto klausimą dėl lėšų skyrimo susidariusiai neatidėliotinai situacijai spręsti. Naujas punktas dėl tinkamų finansuoti išlaidų kategorijų: projektai, kurie nėra finansuojami iš kitų programų.

**Laukiami rezultatai.**

Tarybos sprendimu bus reglamentuotas specialiosios programos sveikatos projektų paraiškų pateikimas, priėmimas, atranka ir vertinimas.

**Finansavimo šaltiniai ir lėšų poreikis**.

Sveikatos projektai finansuojami iš Savivaldybės visuomenės sveikatos rėmimo specialiosios programos lėšų (20 proc. Savivaldybės aplinkos apsaugos rėmimo specialiosios programos lėšų). Sprendimui įgyvendinti papildomų savivaldybės biudžeto lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akto antikorupcinis vertinimas atliktas, parengta pažyma.

Savivaldybės gydytoja Evelina Grėbliauskienė